Document ID: 32010R0884

KOMMISSIONENS FORORDNING (EU) Nr. 884/2010
af 7. oktober 2010
om ændring af forordning (EF) nr. 1464/2004 for så vidt angår tilbageholdelsestiden for tilsætningsstoffet »Monteban«, der tilhører gruppen af coccidiostatika og andre lægemidler
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 13, stk. 3, og
ud fra følgende betragtninger:
(1)
Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for udstedelse af en sådan godkendelse.
(2)
I henhold til forordning (EF) nr. 1831/2003 kan godkendelsen af et fodertilsætningsstof ændres efter anmodning fra indehaveren af godkendelsen og efter udtalelse fra Den Europæiske Fødevaresikkerhedsautoritet (EFSA).
(3)
Anvendelsen af narasin (Monteban) blev godkendt i 10 år til slagtekyllinger ved Kommissionens forordning (EF) nr. 1464/2004 af 17. august 2004 om en 10-årig tilladelse til anvendelse i foderstoffer af tilsætningsstoffet »Monteban«, som tilhører gruppen af coccidiostatika og andre lægemidler (2).
(4)
Indehaveren af godkendelsen indsendte en ansøgning om ændring af godkendelsen af dette tilsætningsstof for at nedbringe tilbageholdelsestiden før slagtning fra en dag til nul dage. Indehaveren af godkendelsen indsendte de relevante oplysninger til støtte for sin anmodning.
(5)
EFSA konkluderede i sin udtalelse af 10. marts 2010, at anvendelsen af Monteban til slagtekyllinger i den højeste foreslåede dosis og uden en tilbageholdelsesperiode er ufarlig for forbrugeren, og at anmodningen om at nedbringe tilbageholdelsestiden fra en dag til nul dage kan imødekommes (3).
(6)
Betingelserne i artikel 5 i forordning (EF) nr. 1831/2003 er opfyldt.
(7)
Forordning (EF) nr. 1464/2004 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
I den niende kolonne, »Andre bestemmelser«, i tabellen i bilaget til forordning (EF) nr. 1464/2004 udgår sætningen »Anvendelse den sidste dag før slagtning forbudt.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. oktober 2010.

Labels: 0
17
6